Nariadenie Rady (EHS) č. 1262/84
z 10. apríla 1984
o záveroch Medzinárodného dohovoru o harmonizácii hraničných kontrol tovaru
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na odporúčanie Komisie,
so zreteľom na stanovisko Európskeho parlamentu [1],
so zreteľom na stanovisko Hospodárskeho a sociálneho výboru [2],
keďže Medzinárodný dohovor o harmonizácii hraničných kontrol tovaru, uzavretý v Ženeve dňa 21. októbra 1982, zavádza ustanovenia určené na uľahčenie medzinárodnej prepravy tovaru, aby sa prispelo k postupnému odstraňovaniu bariér obchodu a s cieľom podpory rozvoja svetového obchodu, dosahujúc tak ciele zlučiteľné s cieľmi obchodnej politiky Európskeho hospodárskeho spoločenstva;
keďže tento Dohovor umožňuje okrem iného spoločenstvu na jednej strane uplatňovať svoju vlastnú legislatívu na kontroly vykonávané na jeho vlastných vnútorných hraniciach a na strane druhej, pokiaľ ide o otázky v rámci jeho príslušnosti, uplatňovať vo svojom vlastnom mene práva a plniť povinnosti, ktoré uvedený Dohovor udeľuje jeho členským štátom, ktoré sú jeho zmluvnými stranami;
keďže preto by sa mal schváliť v mene spoločenstva Medzinárodný dohovor o harmonizácii hraničných kontrol tovaru,
PRIJALA TOTO NARIADENIE:
Článok 1
Týmto sa schvaľuje v mene Európskeho hospodárskeho spoločenstva Medzinárodný dohovor o harmonizácii hraničných kontrol tovaru.
Spoločenstvo uplatňuje Dohovor na kontroly vykonávané na jeho vonkajších hraniciach v súlade s článkom 15 Dohovoru.
Text tohto Dohovoru je priložený k tomuto nariadeniu.
Článok 2
Predseda Rady je týmto oprávnený uložiť v mene spoločenstva ratifikačný dokument v súlade s článkom 16 ods. 3 písm. a) dohovoru [3].
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 10. apríla 1984